Tul ix-xhur tas-sajf, il-Ministeru għal Għawdex ħabbar programm sħiħ ta' attivitajiet madwar il-gżira tat-Tlett Għoljiet. Dan tħabbar mill-Ministru għal Għawdex Clint Camilleri waqt konferenza tal-aħbarijiet, fejn qal li matul Lulju u Settembru se jkun hemm programm imżewwaq għal dawk kollha li se jżuru l-gżira Għawdxija, matul il-ġimgħa kollha. Il-Ministru Camilleri fakkar kif fi ftit tal-jiem oħra se jerġa' jibda jopera r-raba' vapur tal-Gozo Channel, l-MV Nikolaos. Il-Ministru għal Għawdex qal kif dawn l-attivitajiet huma importanti sabiex jattiraw aktar Maltin u turisti, hekk kif din il-gżira tiddependi ħafna mit-turiżmu. Huwa qal kif min iżur din il-gżira toffri ikel bnin, bajjiet sbieħ u l-ambjent, fejn fihom se jsir spettakli fejn fihom se jispikkaw talenti lokali li se jolqtu l-gosti ta' kulħadd. Dawn l-attivitajiet se jsiru madwar il-gżira Għawdxija u se jinkludu kunċerti ta' bands ħdejn il-bajjiet fosthom l-Imġarr, Marsalforn u x-Xlendi, kif ukoll fil-pjazzez tax-Xagħra, ix-Xewkija, il-Qala u l-Belt Victoria. Qal kif dawn il-festivals matul ix-xhur sajfin se jkollhom temi differenti fl-irħula fejn il-pubbliku jista' jgawdi l-mużika u spettaklu ieħor f'ambjent rilassat. Il-Ministru għal Għawdex Clint Camilleri temm din billi ħeġġeġ lill-pubbliku inġenerali sabiex dan is-sajf jagħżel lil Għawdex għall-btala tiegħu. Aktar dettalji fuq dawn l-attivitajiet jistgħu jinkisbu minn fuq il-paġni ta' Facebook tal-Cultural Heritage Directorate u Visit Gozo jew minn fuq is-sit visitmalta.com .